พระราชบัญญัติ

แก้ไขเพิ่มเติมประมวลรัษฎากร (ฉบับที่ ๑๔)

พ.ศ. ๒๕๐๑

ภูมิพลอดุลยเดช ป.ร.

ให้ไว้ ณ วันที่ ๒๓ กันยายน พ.ศ. ๒๕๐๑

เป็นปีที่ ๑๓ ในรัชกาลปัจจุบัน

                 พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า ฯ
ให้ประกาศว่า

                  โดยที่เป็นการสมควรแก้ไขเพิ่มเติมประมวลรัษฎากร

                   จึงทรงพระกรุณาโปรดเกล้า ฯ ให้ตราพระราชบัญญัติขึ้นไว้โดยคำแนะนำและยินยอมของ
สภาผู้แทนราษฎร ดังต่อไปนี้

                    มาตรา ๑  พระราชบัญญัตินี้เรียกว่า “พระราชบัญญัติแก้ไขเพิ่มเติมประมวลรัษฎากร
(ฉบับที่ ๑๔) พ.ศ. ๒๕๐๑”

                   มาตรา ๒  พระราชบัญญัติให้ใช้บังคับตั้งแต่วันที่ ๑ มกราคม พ.ศ.๒๕๐๒ เป็นต้นไป

                   มาตรา ๓  ให้ยกเลิกความในมาตรา ๑๔๗ แห่งประมวลรัษฎากร ซึ่งได้แก้ไขเพิ่มเติม
โดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๑) พ.ศ. ๒๔๙๗ และให้ใช้ความต่อไปนี้แทน

                   “มาตรา ๑๔๗  เงินผลประโยชน์แผ่นดินตามความในมาตรา ๑๔๖ เก็บได้ในจังหวัดใด ให้ใช้จ่ายบำรุงท้องที่ในเขตจังหวัดนั้น และให้ใช้ในกิจการอันจะอำนวยประโยชน์แก่ราษฎรอย่างใกล้ชิด เช่น
การสร้างหรือซ่อมแซมสถานศึกษา สุขศาลา ทาง การชลประทานราษฎร์บ่อน้ำสาธารณะหรือกิจการอย่างอื่นซึ่งมีลักษณะทำนองเดียวกัน”

                   มาตรา ๔  ให้ยกเลิกความในมาตรา ๑๕๑ แห่งประมวลรัษฎากรซึ่งได้แก้ไขเพิ่มเติม
โดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๑) พ.ศ.๒๔๙๗ และให้ใช้ความต่อไปนี้แทน

                   “มาตรา ๑๕๑  ให้ผู้ว่าราชการจังหวัดตั้งกรรมการพิจารณาตีราคาปานกลางของที่ดิน
ในตำบลหนึ่ง ๆ ประกอบด้วยบุคคลในท้องที่นั้น ดังต่อไปนี้

                   (๑) ในกรณีที่ดินในเขตเทศบาล ให้มีสรรพากรจังหวัดหรือผู้แทนหนึ่ง นายอำเภอหนึ่ง เทศมนตรีหรือผู้แทนหนึ่ง และผู้ทรงคุณวุฒิที่สภาเทศบาลเห็นสมควรหนึ่ง รวมเป็นสี่คน

                   (๒) ในกรณีที่ดินในเขตสุขาภิบาล ให้มีสรรพากรจังหวัดหรือผู้แทนหนึ่ง นายอำเภอหนึ่ง กรรมการสุขาภิบาลหนึ่ง และผู้ทรงคุณวุฒิที่คณะกรรมการสุขาภิบาลเห็นสมควรหนึ่งรวมเป็นสี่คน

                   (๓) ในกรณีที่ดินนอกเขตเทศบาลหรือสุขาภิบาล ให้มีสรรพากรจังหวัดหรือผู้แทนหนึ่ง นายอำเภอหนึ่ง กำนันหนึ่ง และผู้ทรงคุณวุฒิที่ผู้ว่าราชการจังหวัดเห็นสมควรหนึ่ง รวมเป็นสี่คน

                   ถ้าราคาที่ดินในเขตนั้นแตกต่างกันมาก ก็ให้กำหนดเขตเป็นหน่วย ๆ ภายในตำบลนั้น
เพื่อประโยชน์แก่การตีราคาปานกลางให้เที่ยงธรรม”

                   มาตรา ๕  ให้ยกเลิกบัญชีอัตราภาษีบำรุงท้องที่ท้ายลักษณะ ๓ แห่งประมวลรัษฎากร
ซึ่งได้แก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๑) พ.ศ. ๒๔๙๗ และให้ใช้บัญชีอัตราภาษีบำรุงท้องที่ท้ายพระราชบัญญัตินี้แทน

                   มาตรา ๖  บัญชีอัตราภาษีบำรุงท้องที่ท้ายลักษณะ ๓ แห่งประมวลรัษฎากรที่ยกเลิก
โดยพระราชบัญญัตินี้ ให้ใช้บังคับได้ในการปฏิบัติจัดเก็บเงินที่ค้างอยู่หรือที่พึงชำระก่อนวันใช้บทบัญญัติ
แห่งพระราชบัญญัตินี้

                  มาตรา ๗  ให้รัฐมนตรีว่าการกระทรวงการคลังรักษาการตามพระราชบัญญัตินี้

ผู้รับสนองพระบรมราชโองการ

     พลเอก ถ. กิตติขจร

       นายกรัฐมนตรี

\*[ดูข้อมูลจากภาพกฎหมาย]

หมายเหตุ :-  เหตุผลในการประกาศใช้พระราชบัญญัติฉบับนี้ คือ โดยที่ประชาชนผู้มีรายได้น้อย
คือ ผู้ประกอบการกสิกรรมประเภทไม้ล้มลุก ได้แบกภาษีทั้งทางตรงและทางอ้อมเกินกว่าอัตภาพในขณะนี้
เงินที่นำมาชำระภาษีก็ได้จากการจำหน่ายผลิตผลที่เกิดจากการกสิกรรมในที่ดินของตนปกติพืชที่ปลูกมาก
ก็คือข้าว ในปัจจุบันราคาข้าวไม่ดี การทำนาได้ผลน้อยอยู่แล้ว  ฉะนั้น สมควรยิ่งที่จะลดภาระภาษีบำรุงท้องที่
จึงจำเป็นต้องแก้ไขเพิ่มเติมพระราชบัญญัติประมวลรัษฎากร